
PËR DISA SHTESA DHE NDRYSHIME NË URDHRIN NR. 83, DATË 10.2.2012, “PËR RREGULLAT DHE PROCEDURAT E SHITJES SË PRODUKTEVE HIDROKARBURE (NAFTË BRUTO)”, TË NDRYSHUAR

Në mbështetje të nenit 102 të Kushtetutës, nenit 1 të aktit normativ nr. 2, datë 18.6.2010, “Për një shtesë në ligjin nr. 7746, datë 28.7.1993, “Për hidrokarburet (kërkimi dhe prodhimi)”, të ndryshuar, miratuar me ligjin nr. 10298, datë 8.7.2010; të ligjit nr. 102/2015, datë 23.9.2015, “Për sektorin e gazit natyror”; të ligjit nr. 9874, datë 14.2.2008, “Për ankandin publik”, të ndryshuar, si dhe vendimit të Këshillit të Ministrave nr. 1719, datë 17.12.2008 “Për miratimin e rregullave të ankandit publik”, të ndryshuar, 

URDHËROJ:

Në urdhrin nr. 83, datë 10.2.2012, “Për rregullat dhe procedimet e shitjes së produkteve hidro-karbure (naftë bruto)”, të ndryshuar, bëhen këto ndryshime dhe shtesa:

1. Pika 1 riformulohet:
“1. Shoqëria “Albpetrol” sh.a. Patos është përgjegjëse për shitjen me ankand me anën e procedurës së hapur të produkteve hidrokarbure, me qëllim: 
- përpunimin dhe/ose eksportimin e produktit hidrokarbur naftë bruto, sipas dispozitave të ligjit nr. 8450, datë 24.2.1999, “Për përpunimin, transportimin dhe tregtimin e naftës, gazit dhe nënprodukteve të tyre”, të ndryshuar;
- tregtimin dhe transportimin e produktit hidrokarbur gaz natyror për furnizimin e konsumatorëve fundorë dhe ose për eksport, sipas dispozitave të ligjit nr. 102/2015, datë 23.9.2015, “Për sektorin e gazit natyror.”.
2. Pika 2 riformulohet:
“2. Procedura e shitjes së produkteve hidrokarbure do të fillojë, kur shoqëria të ketë:
- të depozituara 20 000 (njëzet mijë) deri në 30 000 (tridhjetë mijë) tonë produkte hidrokarbure (naftë bruto), pavarësisht se kjo sasi është krijuar nga vetë prodhimi i shoqërisë apo nga përfitimi që shoqëria merr nga marrëveshjet hidrokarbure (prodhimi paraekzistues dhe pjesa e shoqërisë “Albpetrol” sh.a. Patos). Mbas krijimit të kësaj sasie, në sasinë e produkteve hidrokarbure që do të shiten mund të përfshihen dhe sasi të produkteve hidrokarbure që parashikohen të prodhohen nga shoqëria “Albpetrol” sh.a. apo nga përfitimi që shoqëria merr nga marrëveshjet hidrokarbure gjatë një periudhe jo më të madhe se një vit;
- të përcaktuara në programin e zhvillimit për vitin në vazhdim dhe për 5 vitet pasardhëse, sasitë e gazit natyror dhe/ose gazit shoqërues që do të disponojë për tregtim.”. 
3. Pika 3 riformulohet:
“3. Me krijimin apo përcaktimin e sasisë së produkteve hidrokarbure, në përputhje me pikën 2 të këtij urdhri, titullari i shoqërisë “Albpetrol” sh.a. Patos, njofton Ministrinë e Energjisë dhe Industrisë (MEI), si dhe pret miratimin e saj për fillimin e procedurës së shitjes. Pas miratimit nga MEI, titullari i shoqërisë nxjerr urdhrin për shitjen me ankand me anën e procedurës së hapur të këtyre sasive të produktit hidrokarbur naftë bruto apo gaz natyror.”.
4. Në pikën 4 paragrafi i parë riformulohet:
“- sasia e produkteve hidrokarbure naftë bruto apo gaz natyror, që do të shitet;”.

5. Pika 5 riformulohet:
“5. Shitja e produktit hidrokarbur naftë bruto për tregun vendas me qëllim përpunimin e tyre dhe/ose për eksport, do të bëhet sipas çmimit të bursës ndërkombëtare për naftën bruto (Bursa Ndërkombëtare “Brent”).
Shitja e produktit hidrokarbur gaz natyror për tregun vendas dhe/ose për eksport do të bëhet sipas çmimit të bursës ndërkombëtare për gazin natyror (Bursa Ndërkombëtare “TTF - Title Transfer Facility”).
Për rastet e transmetimit dhe/ose shpërndarjes së sasive të gazit natyror që do të shiten nëpërmjet sistemeve të transmetimit apo të shpërndarjes, të cilët janë pajisur me licencat përkatëse nga Enti Rregullator i Energjisë (ERE), shoqëria “Albpetrol” sh.a. duhet të publikojë edhe tarifat e transportimit dhe të shpërndarjes së gazit natyror në këto rrjete, sikurse janë miratuar nga ERE.”.
6. Pika 6 riformulohet:
“6. Çmimi/njësi minimal fillestar i shitjes së produktit hidrokarbur naftë bruto, përcaktohet nga autoriteti shitës, nëpërmjet çmimit të produktit të publikuar në bursë për brentin, në momentin e përllogaritjes, duke marrë në konsideratë koeficientin e konvertimit të këtij çmimi, sipas cilësisë së produktit të prodhuar dhe përcaktohet gjithmonë përpara fillimit të procedurës së shitjes. 
Çmimi/njësi minimal fillestar i shitjes së produktit hidrokarbur gaz natyror përcaktohet nga autoriteti shitës, nëpërmjet çmimit të produktit të publikuar në bursë për “TTF - Title Transfer Facility”, në momentin e përllogaritjes, duke marrë në konsideratë koeficientin e konvertimit të këtij çmimi, sipas cilësisë së produktit të prodhuar dhe përcaktohet gjithmonë përpara fillimit të proce-durës së shitjes. 
Në rast se çmimi/njësi minimal fillestar i shitjes së produkteve hidrokarbure rezulton më i ulët se çmimi i shitjes i programuar nga “Albpetrol” sh.a. për vitin përkatës, ky çmim miratohet paraprakisht nga këshilli mbikëqyrës i shoqërisë, si dhe vihet në dijeni MEI.”.
7. Mbas fjalisë së parë të pikës 7, shtohet një fjali me këtë përmbajtje:
“Për sasitë e produkteve hidrokarbure që ndodhen në shtresë, do të merren në konsideratë të dhënat historike të prodhuara nga vendburimet historike”.

8. Në pikën 11 paragrafi i katërt riformulohet:
“Në ankandin publik lejohen të marrin pjesë ofertues/kandidatë, që i kanë tërhequr dokumentet drejtpërdrejt nga autoriteti shitës, si dhe ata që i kanë tërhequr këto dokumente në rrugë elektronike, të cilët duhet të jenë të pajisur:
- me licencë koncesioni për përpunimin e produktit hidrokarbur naftë bruto në tregun e brendshëm ose me licencën përkatëse për tregtimin e këtij produkti hidrokarbur, të marrë në Shqipëri, sipas dispozitave të ligjit nr. 8450, datë 24.2.1999, “Për përpunimin, transportimin dhe tregtimin e naftës, gazit dhe nënprodukteve të tyre”, të ndry-shuar, kur këto produkte do të përpunohen ose tregtohen në Shqipëri;
- me licencën përkatëse të marrë në Shqipëri, sipas dispozitave të ligjit nr. 8450, datë 24.2.1999, “Për përpunimin, transportimin dhe tregtimin e naftës, gazit dhe nënprodukteve të tyre”, të ndryshuar ose në vendin e origjinës së shoqërisë, për tregtimin e produktit hidrokarbure naftë bruto, kur këto produkte do të tregtohen për qëllim eksporti;
- me licencën përkatëse të marrë në Shqipëri nga ERE, sipas dispozitave të ligjit nr. 102/2015, datë 23.9.2015, “Për sektorin e gazit natyror”, për tregtimin ose furnizimin e produktit hidrokarbur gaz natyror për tregtim te konsumatorët vendas ose për qëllim eksporti.”.
9. Në pikën 12, paragrafi i dytë, pas pikës “ii” shtohet pika “iii” me këtë përmbajtje:
“iii) të dhëna mbi kushtet e kontratës së shitjes për rastin e ankandit të shitjes së produktit hidrokarbur, naftë bruto dhe gaz natyror, e cila do të lidhet ndërmjet shoqërisë “Albpetrol” sh.a. Patos dhe ofertuesit fitues të ankandit.”. 
10. Në pikën 12, paragrafi i gjashtë riformu-lohet:
“- Informacioni specifik përfshin:
a) specifikimet teknike të produkteve hidro-karbure naftë bruto apo gaz natyror;
b) grafikun e zbatimit të kontratës për shitjen e produkteve hidrokarbure për rastin e naftës bruto apo të gazit natyror;
c) afatin përfundimtar të ekzekutimit të kontratës së shitjes së produktit hidrokarbur naftë bruto;
d) kërkesat e veçanta për kualifikim dhe kriteret e shpalljes së fituesit.”.

11. Në pikën 16/a, paragrafi i tretë rifor-mulohet:
“Kontrata e shitjes, ndërmjet kushteve të tjera, duhet të përfshijë detyrimisht, të gjitha kërkesat e përcaktuara sipas kontratave tip për shitjen e naftës bruto dhe për gazin natyror, që i bashkëlidhen këtij urdhri dhe janë pjesë përbërëse e tij.”.
12. Në pikën 17 shtohet një paragraf me këtë përmbajtje:
“Kontratat për shitjen e produktit hidrokarbur gaz natyror, për shkak të natyrës së veçantë të produktit, të kenë një kohëzgjatje jo më të shkurtër se 5 (pesë) vjet. Në rast se shitësi nuk arrin të furnizojë blerësin me sasinë totale vjetore të gazit natyror, shitësi duhet t’i dërgojë një njoftim blerësit, ku të paraqesë shkaqet që justifikojnë pamundësinë e livrimit të sasisë vjetore të planifikuar. Palët kanë të drejtë që të negociojnë në mënyrë që sasitë e palivruara për një vit, të plotësohen në vitin pasardhës, në rast se kjo është e mundur.”.
13. Në pikën 22, paragrafi i dytë riformulohet:
“Shoqëria “Albpetrol” sh.a. Patos njofton autoritetin doganor dhe tatimor, si dhe Inspekto-ratin Shtetëror Teknik dhe Industrial (ISHTI), Entin Rregullator të Energjisë (ERE) dhe Agjencinë Kombëtare të Burimeve Natyrore (AKBN), për çdo shitje të produkteve hidro-karbure, naftë bruto apo gaz natyror, brenda vendit apo për eksport.
Shoqëria “Albpetrol” sh.a. Patos kërkon konfirmimin nga autoriteti doganor dhe tatimor për sasinë e produkteve hidrokarbure, naftë bruto apo gaz natyror të eksportuara.”.
14. Për ndjekjen dhe zbatimin e këtij urdhri ngarkohet shoqëria “Albpetrol” sh.a. Patos, Drejtoria e Politikave dhe Zhvillimit të Hidro-karbureve, si dhe Drejtoria e Përgjithshme e Shërbimeve Mbështetëse në MEI.
Ky urdhër hyn në fuqi menjëherë dhe botohet në Fletoren Zyrtare.

